**Latvijas Bankas noteikumu projekta "Paziņojuma par emitenta izcelsmes dalībvalsti veidlapas parauga apstiprināšanas noteikumi" anotācija**

|  |  |
| --- | --- |
| **Nosaukums** | Paziņojuma par emitenta izcelsmes dalībvalsti veidlapas parauga apstiprināšanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Finanšu instrumentu tirgus likuma 3.1 panta 2.1 daļa. |
| **Mērķis un būtība** | Finanšu instrumentu tirgus likuma 3.1 panta ceturtā, piektā un sestā daļa nosaka kritērijus izcelsmes dalībvalsts noteikšanai emitentiem, kuru pārvedami vērtspapīri (akcijas vai obligācijas) ir iekļauti regulētajā tirgū. Savukārt minētā panta 7.1daļa nosaka gadījumus, kad emitentam jāziņo Latvijas kompetentajai iestādei.  Ar 01.01.2023. Finanšu un kapitāla tirgus komisija ir integrēta Latvijas Bankā, un saskaņā ar Latvijas Bankas likuma pārejas noteikumu 4. punktu Latvijas Banka ir Finanšu un kapitāla tirgus komisijas mantas, finanšu līdzekļu, tiesību un saistību pārņēmēja. Noteikumi izstrādāti ar mērķi nomainīt kompetento iestādi uz Latvijas Banku. |
| **Leģitīmais mērķis** | Eiropas Vērtspapīru un tirgu iestāde (turpmāk – ESMA) izstrādāja veidlapu paziņojumam par izcelsmes dalībvalsti *Standard form for the notification of Home Member State* (22.10.2015., ref: ESMA/2015/1596), kuru emitents var izmantot paziņojuma sniegšanai, aicinot dalībvalstis ESMA izstrādāto dokumentu piemērot arī nacionālā līmenī. Veidlapas standarta forma pieejama interneta vietnes adresē: [Standard form for disclosure of Home Member State (europa.eu)](https://www.esma.europa.eu/document/standard-form-disclosure-home-member-state-0). Lai dalībvalstīm sniegtu nepārprotamu informāciju par to, kāda informācija ietverama katrā no standarta veidlapas laukiem, ESMA veidlapai ir pievienojusi paskaidrojošās piezīmes ar papildu informāciju par attiecīgā veidlapas lauka aizpildīšanu.  Tā kā ESMA izstrādātā veidlapas standarta forma nav piemērojama tiešā veidā Latvijā, ESMA izstrādāto veidlapas standarta formu nepieciešams apstiprināt ar Latvijas Bankas noteikumiem, lai nodrošinātu, ka ikviens emitents, kurš saskaņā ar Finanšu instrumentu tirgus likuma 3.1 pantu ziņo informāciju par savu izcelsmes dalībvalsti, tai skaitā maina to, sniegto informāciju sagatavo atbilstoši noteiktai formai, ietverot visu veidlapā prasīto informāciju.  Ar Latvijas Bankas noteikumiem apstiprinot paziņojumam izmantojamo veidlapu, tiek veicināta emitentu sniegtās informācijas vienveidība un tiek veicināta arī ieguldītāju vienota izpratne par katra emitenta sniegto informāciju, radot tiem skaidru un nepārprotamu izpratni par emitenta izvēli attiecībā uz tā izcelsmes dalībvalsti un dalībvalstīm, kurās emitenta pārvedamie vērtspapīri iekļauti regulētā tirgū, kas nodrošina Latvijas Bankai Latvijas Bankas likumā noteikto pienākumu izpildi, lai sasniegtu tās darbības mērķi – veicināt ieguldītāju aizsardzību un arī vienlīdzīgas informācijas sniegšanu ieguldītājiem. |
| **Samērīgums** | Izdodot noteikumus un ar tiem apstiprinot standarta veidlapu informācijas par izcelsmes dalībvalsti paziņošanai, tiek nodrošināts, ka emitents paziņojumā ietver ieguldītājiem būtisko informāciju, emitentu sniegtā informācija ir konsekventa un sniedz ieguldītājiem skaidru priekšstatu par emitenta izvēli un tā vērtspapīriem, kas iekļauti regulētā tirgū.  Atbilstošākais veids, kā noteikt tirgus dalībniekiem vienotas un saistošas prasības, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu. |
| **Spēkā stāšanās** | Nākamajā dienā pēc publicēšanas oficiālajā izdevumā "Latvijas Vēstnesis". |
| **Ietekme uz Latvijas Bankas budžetu** | Nav ietekmes. |
| **Administratīvā sloga un izmaksu novērtējums (tirgus dalībniekiem)** | Noteikumi papildu administratīvo slogu nerada, jo līdzīgi noteikumi ir spēkā šobrīd. |
| **Saistītie dokumenti** | Finanšu un kapitāla tirgus komisijas 2020. gada 15. septembra normatīvie noteikumi Nr. 151 "Paziņojuma par izcelsmes dalībvalsti veidlapas parauga apstiprināšanas normatīvie noteikumi". |
| **Saskaņošana ar Eiropas Centrālo banku** | Nav attiecināms. |
| **Saskaņošana ar citām publiskām un privātām personām** | Noteikumu projekts tiks publicēts Latvijas Bankas tīmekļvietnes [www.bank.lv](https://www.bank.lv) sadaļā "Sabiedrības līdzdalība", un par to būs iespējama sabiedrības līdzdalība. |
| **Saskaņošanas rezultāti** | Tiks aktualizēts pēc sabiedrības līdzdalības noslēguma. |